Doteraz proti sebe stáli v súdnej sieni, teraz Markíza posúva prípad zmeniek polícii a prokuratúre.
"V súvislosti so spornými zmenkami podala MARKÍZA – SLOVAKIA trestné oznámenie na Mariana Kočnera a Pavla Ruska pre dôvodné podozrenie zo spáchania trestného činu falšovania, pozmeňovania a neoprávnenej výroby peňazí a cenných papierov v jednočinnom súbehu s trestným činom marenia spravodlivosti formou spolupáchateľstva," informoval o postupe TV Markíza jej mediálny zástupca Peter Papanek.
Veľký spor sa začal v júni 2016, keď podnikateľ Marián Kočner podal na súd štyri žaloby, ktorými žiadal zaplatenie zmeniek za 69 miliónov eur. Všetky mal vystaviť bývalý šéf televízie Markíza Pavol Rusko v júli 2000. Podpisoval ich ako fyzická osoba, ale garanciu za ne dával ako štatutár televízie. Tá by ich aj mala zaplatiť, ak by to dnes nemajetný Rusko urobiť nemohol.
Na súde v Bratislave-Petržalke sa vedú tri spory o zmenky v deklarovanej hodnote dvakrát po 8,5 milióna eur a raz za 26 miliónov eur. Konanie o ďalšej zmenke za 26 miliónov eur súd zastavil.
Televízia Markíza pravosť zmeniek spochybňuje. Hoci znalec potvrdil pravosť Kočnerovho a Ruskovho podpisu, právnik Markízy má pochybnosti o čase jej vzniku. Podľa televízie boli podpísané až krátko pred tým, ako si ich cez svoju firmu Marián Kočner uplatnil na súde.
Právnik Markízy preto v súdnom konaní žiadal, aby vek atramentu preskúmali medzinárodne uznávané autority vo Veľkej Británii. Sudkyňa to neumožnila, pretože Marián Kočner nesúhlasil s vydaním zmenky na takéto skúmanie, pri ktorom by sa museli zo zmenky odobrať vzorky.
Rusko potvrdil pravosť zmeniek
Pravosť zmeniek potvrdzuje Rusko. Podľa neho naozaj vznikli v čase, ktorý je na nich uvedený. Zmenky vraj boli jedinou cestou k tomu, ako mohol svojho času zachrániť televíziu pred zánikom.
Išlo o obdobie, keď vypukla kauza známa ako Gamatex. Táto spoločnosť si uplatňovala od televízie vyplatenie staršej pohľadávky, ktorú získala od štúdia Espé Siloša Pohanku.
Spor sa urovnal tak, že Markíza kúpila celý Gamatex. Podľa Ruska však bolo treba vyriešiť aj problém s vysielacou licenciou, takže platby sa rozdelili na dve časti.
Za spoločnosť Gamatex podľa Ruskových slov hneď vtedy zaplatili prvú položku okolo 80 miliónov korún. Druhá splátku mala predstavovať sumu 500 miliónov korún. Táto by sa vyplatila neskôr a iba pod podmienkou, že sa majiteľom podarí zachrániť televíziu pre ďalšie licenčné obdobie. Markíza si napokon vysielaciu licenciu udržala.
Práve vyplatenie spomínanej druhej - takpovediac marže - malo byť zabezpečené zmenkami, ktoré vystavil Rusko a garantovala ich Markíza.
Markíza: žiadna ďalšia platba nebola v zmluve
Markíza sa v trestnom oznámení odvoláva na zmluvu z 30. júna2000, ktorou sa Markíza stala vlastníkom spoločnosti Gamatex. Tam sa vôbec neuvádza žiadna ďalšia platbu, ani povinnosť vystaviť akékoľvek zmenky.
"Ani jeden z podozrivých nepredložil údajnú zmluvu z roku 2000, ktorou mala byť dohodnutá ďalšia platba za nadobudnutie spoločnosti Gamatex a urovnanie sporu, ktorej existencia bola dôsledne utajovaná až do roka 2016," uvádza Papanek.
Rusko s Kočnerom sa podľa neho nevedeli na pojednávaní zhodnúť, aké boli jej podmienky a či táto údajná zmluva má písomnú alebo iba ústnu formu.
Kočner vinu odmieta
Kočner v reakcii na tento krok právneho zástupcu TV Markíza Tomáša Kamenca tvrdí, že "predmetným trestným oznámením len supluje obchodno-právny spor a snaží sa zneužívať prostriedky trestného práva:
"Napriek tomu som orgánom činným v trestnom konaní k dispozícii, komunikujme s nimi a veľmi aktívne a efektívne preukážem, že som sa nedopustil protiprávneho konania," skonštatoval Kočner pre Aktuality.sk.